ROZHODNUTIE KOMISIE
z 18. decembra 2006
o časovo obmedzenom pokuse týkajúcom sa zvyšovania maximálnej hmotnosti dávky niektorých osív krmovín podľa smernice Rady 66/401/EHS
[oznámené pod číslom K(2006) 6572]
(Text s významom pre EHP)
(2007/66/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), najmä na jej článok 13a,
keďže:
(1)
Smernica 66/401/EHS stanovuje maximálnu hmotnosť dávky, aby sa v súvislosti s testovaním osiva predišlo odchýlkam v dávkach osiva.
(2)
Zmeny v produkcii osiva a marketingových postupoch, najmä pokiaľ ide o nárast osevných plôch a spôsob prepravy osiva vrátane veľkých objemov, naznačujú, že by mohlo byť žiaduce zvýšiť maximálnu predpísanú hmotnosť dávky trávového osiva.
(3)
Na základe rozhodnutia Komisie 2002/454/ES (2) sa uskutočnil časovo obmedzený pokus týkajúci sa zvýšenia maximálnej hmotnosti dávky osiva krmovín podľa smernice 66/401/EHS, ktorý mal byť ukončený 1. júna 2003. Žiaden z podnikateľských subjektov pre osivá sa ho však nezúčastnil, pretože podľa uvedeného rozhodnutia sa testy odchýlok mali vykonať na každej dávke osiva vyrobenej počas pokusu a s tým súviseli vysoké dodatočné náklady.
(4)
Súčasná medzinárodná prax, konkrétne technický protokol ISTA (Medzinárodná asociácia pre testovanie osív)/ISF (Medzinárodná federácia pre osivá) schválený Výkonným výborom ISTA 10. februára 2006 a prijatý Radou OECD (Organizácia pre hospodársku spoluprácu a rozvoj) 24. mája 2006, povoľuje postupy, prostredníctvom ktorých sa môže zvyšovať maximálna hmotnosť dávky tráv.
(5)
Aby sa mohli prakticky otestovať podmienky, v ktorých sú výrobné závody schopné vyrobiť dostatočne homogénne veľké dávky osiva, je potrebné uskutočniť časovo obmedzený pokus, v rámci ktorého sa zvýši maximálna hmotnosť dávky trávy.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre osivá a množiteľský materiál v poľnohospodárstve, záhradníctve a lesníctve,
PRIJALA TOTO ROZHODNUTIE:
Článok 1
1. Na základe výnimky z článku 7 ods. 2 smernice 66/401/EHS a prílohy III k tejto smernici je maximálna hmotnosť dávky trávy 25 ton pre členské štáty, ktoré sa zúčastňujú na časovo obmedzenom pokuse a pre osivo druhov uvedených v stĺpci 1 prílohy III k tejto smernici pod položkou „GRAMINEAE“.
2. Pre členské štáty, ktoré sa zúčastňujú na časovo obmedzenom pokuse, platia podmienky stanovené v prílohe k tomuto rozhodnutiu spolu s podmienkami stanovenými v smernici 66/401/EHS.
3. Členské štáty, ktoré sa zúčastňujú na pokuse, o tom informujú Komisiu. Svoju účasť môžu kedykoľvek ukončiť prostredníctvom informovania Komisie.
Článok 2
Členské štáty predložia Komisii a ostatným členským štátom správu o výsledkoch pokusu za každý rok do 31. marca nasledujúceho roka.
Článok 3
Časovo obmedzený pokus sa začína 1. januára 2007 a končí 30. júna 2012.
Článok 4
Toto rozhodnutie je určené členským štátom.
V Bruseli 18. decembra 2006.